Əli Əliyev (futbolçu)

**Əli Xanəli oğlu Əliyev** (; ) — yarımmüdafiəçi mövqeyində çıxış etmiş Qazaxıstan futbolçusu. Məşqçi.

## Klub karyerası
Əli Əliyev 27 oktyabr 1980-ci ildə Almatı şəhərində anadan olub. Milliyətcə azərbaycanlıdır. Əcdadları 1944-cü ildə Gürcüstan SSR-dən Qazaxıstan SSR-yə deportasiya ediliblər.

Almatı şəhərində yerləşən 2 saylı İxtisaslaşdırılmış Uşaq-Gənclər Olimpiya Ehtiyatları Məktəbinin yetirməsi olan Əli, peşəkar futbolçu karyerasına 1997-ci ildə, Qazaxıstan Birinci Liqasında çıxış edən "Kayrat-2" klubunda start verib. 1998-2000-ci illər ərzində "MOİK-Kayrat", 2001-2006-cı illər ərzində isə "Kayrat" komandasının heyətində çıxış edib. "Kayrat"ın heyətində bir dəfə çempionatın, iki dəfə isə ölkə Kubokunun qalibi olub.

2007-ci ildə Türkiyəyə yollanıb və beş il burada çıxış edib. Bu müddət ərzində o, "Akçaabat Sebatspor" (2007), "Kayseri Ərciyəsspor" (2007—2009), "Qartalspor" (2009—2010) və "Diyarbakırspor" (2010—2011) komandalarında forma geyinib.

2012-ci ilin yanvarında Qazaxıstana qayıdıb və Pavlodarın "İrtış" klubu ilə müqavilə bağlayıb. Lakin yeni komandasında oyun praktikası baxımından çətinlik çəkdiyindən, yayda Kostanayın "Tobol" klubuna keçmək qərarına gəlib.

2013-cü ildə Öskemen şəhərinin "Vostok" klubunda çıxış edib. 2014 mövsümündə Çimkəndin "Ordabası" komandasında oynayan məşqçi kimi fəaliyyət göstərib. 

2015-ci ildə Petropavlovskun "Kızıl-Jar" komandasına transfer olunub. 2018-ci ilə qədər burada çıxış edən futbolçu, klubun heyətində ümumilikdə 84 oyun keçirib, 6 qol vurub.

## Milli komanda karyerası
7 iyul 2002-ci ildə Estoniya milli komandasına qarşı keçirilmiş yoldaşlıq oyununda Qazaxıstan milli futbol komandasının heyətində debüt edib. Yığmanın heyətində ikinci və sonuncu görüşünü 23 may 2008-ci ildə yoldaşlıq oyunu çərçivəsində Rusiya millisinə qarşı keçirib.

## Məşqçilik karyerası
2019-cu ilin yanvar ayında Qazaxıstan Birinci Liqasında çıxış edən "Kızıl-Jar" klubuna baş məşqçi təyin olunub. Mövsümün yekununda "Kızıl-Jar" Birinci Liqanın qalibi olub və Premyer Liqada çıxış etmək hüququ qazanıb, Əliyev isə Birinci Liqanın ən yaxşı məşqçisi adını qazanıb.

2021-ci ilin yanvar-aprel aylarında "Şaxtyor Qarağandı", iyun-noyabr aylarında isə "Astana-Jas" komandasında baş məşqçi kimi çalışıb.

2022-ci ilin yanvar-aprel ayları aralığında "Jenis" klubunun baş məşqçisi olub. Eyni ilin aprel ayında ikinci dəfə "Kızıl-Jar" klubunun "sükanı arxasına" keçib. 2025-ci ilin yanvar ayında komandadan ayrılıb.

2025-ci lin fevral ayında Qazaxıstan milli komandasının müvəqqəti baş məşqçisi təyin olunub. Eyni ilin sentyabr ayında DÇ-2026-nın seçmə mərhələsi çərçivəsində səfərdə Belçikaya 0:6 hesabı ilə məğlub olduqları oyundan sonra millinin baş məşqçisi vəzifəsindən istefa verib.

## Şəxsi həyatı
Əlinin kiçik qardaşı Pirəli də peşəkar futbolçu olub. Karyerası ərzində yalnız Qazaxıstan klublarının formasını geyinmiş futbolçu, yarımmüdafiəçi və müdafiəçi mövqelərində çıxış edib.

## Nailiyyətləri
### Futbolçu kimi
**Kayrat**
* Qazaxıstan çempionu: 2004
* Qazaxıstan Kubokunun qalibi: 2001, 2003

### Məşqçi kimi
**Kızıl-Jar**
* Qazaxıstan Birinci Liqasının qalibi: 2019

## İstinadlar

## Xarici keçidlər
* Əli Əliyev 2025-ci ildə